# 2021 m. gegužės mėn. Lietuvos įmonėse sumažėjo paukščių skerdimas ir paukštienos gamyba, o pardavimo kainos didėjo

ŽŪIKVC (LŽŪMPRIS) duomenimis, 2021 m. gegužės mėn. Lietuvos įmonėse buvo paskersta 3,53 mln. paukščių ir pagaminta 6 465,31 t paukštienos skerdenų. Paukščių skerdimų skaičius gegužės mėn., palyginti su balandžio mėn., sumažėjo 3,13 proc. ir buvo 23,51 proc. mažesnis nei prieš metus. Analizuojamu laikotarpiu buvo paskersta 3,44 mln. vnt. broilerių – 4,12 proc. mažiau nei balandį ir 22,24 proc. mažiau nei 2020 m. gegužės mėn. Kalakutų skerdimai 2021 m. gegužės mėn. sudarė 11,286 tūkst. vnt. – 45,92 proc. mažiau nei balandį ir 75,22 proc. mažiau nei tuo pačiu praėjusių metų laikotarpiu.

Vertinant pagal skerdenų svorį, 2021 m. gegužės mėn. buvo pagaminta 6 465,31 t paukštienos – 3,22 proc. mažiau nei balandį ir 23,51 proc. mažiau nei prieš metus. Iš to skaičiaus broilerių skerdenų gamyba 2021 m. gegužės mėn., palyginti su balandžio mėn., sumažėjo 3,12 proc. (iki 6 211,72 t), o, palyginti su 2020 m. gegužės mėn., – 22,12 proc. Kalakutų skerdenų gamyba analizuojamu laikotarpiu sudarė 148,76 t ir buvo 5,76 proc. mažesnė nei balandį ir 59,56 proc. mažesnė nei prieš metus.

ŽŪIKVC (LŽŪMPRIS) duomenimis, 2021 m. gegužės mėn. Lietuvos rinkoje atvėsintų viščiukų broilerių skerdenų buvo parduota 16,28 proc. daugiau, o krūtinėlių filė – 5,25 proc. mažiau nei balandžio mėn. Viščiukų broilerių skerdenų vidutinė didmeninė kaina analizuojamu laikotarpiu padidėjo 5,73 proc., o krūtinėlių filė – 6,28 proc. Didmeninių gamintojų kainų didėjimą lėmė ne tik sumažėjusi gamyba, bet ir pabrangusi importuota produkcija. Remiantis naujausiais statistikos departamento duomenimis, 2021 m. balandį vidutinė importuotos vištienos kaina sudarė 1,58 EUR/kg ir buvo 12,86 proc. aukštesnė nei prieš metus. Importuotos vištienos dalis vidaus rinkoje 2021 m. balandžio mėn. sudarė apie 36 proc. vidaus rinkoje vištienos produkcijos – 8 proc. daugiau nei prieš metus.

Šaltiniai: ŽŪIKVC(LŽŪMPRIS), STD